የምርጫ ሂደቱን ለመደገፍ 12 ሲቪክ ማህበራት ሊጣመሩ ነው
አዲስ አበባ፡- ዘንድሮ የሚካሄደውን አገር አቀፍ ምርጫ በህብረተሰቡ ዘንድ ተአማኒነት ያለውና ሰላማዊ ለማድረግ የበኩላቸውን ድርሻ ለመወጣት 12 የሲቪክ ማህበራት ተጣምረው ለመንቀሳቀስ እየሰሩ መሆናቸውን ገለጹ፡፡ የጥምረቱ የቦርድ አመራሮች በተለይ ለአዲስ ዘመን ጋዜጣ እንደገለጹት፤ የሲቪክ ማህበራት በጣምራ መንቀሳቀሳቸው የምርጫ ቦርድንና የመንግሥትን ስራ የበለጠ ወደ እውነት ከማቅረቡም በላይ የምርጫ ሂደቱ በትክክል እንዲከናወን ያግዛል፡፡ ለምርጫው ሂደት የህዝብ ደህንነትና ሰብዓዊ መብት መከበር መንግሥት አስፈላጊውን እንዲያደርግ እንዲሁም የተለያዩ የሕዝብ አደረጃጀቶችን አስተባብሮ እንዲሰራ ለማሳሰብም ይረዳል፡፡ ምርጫው በሕብረተሰቡ ዘንድ እምነት እንዲያሳድር፣ መንግሥትም ጥንቃቄ እንዲያደርግ ያግዛል፡፡ የጥምረቱ ሥራ አስፈጻሚ ዳይሬክተርና አፍሪካዊ ሙከራ ለዴሞክራሲ የዓለም ስርዓት (አሙዴዓስ) መስራች አቶ ከበደ ቀጄላ፤ ጥምረቱ በተባበረ አቅም በጋራ በመስራት ምርጫው በተቀመጠለት የጊዜ ሰሌዳ እንዲካሄድ ያግዛል ብለዋል፡፡ መንግሥት ሰላም የማስፈን ኃላፊነቱን እንዲወጣና ህብረተሰቡም ለአገር ሰላም መስፈን የድርሻውን እንዲያበረክት ለማሳሰብ እንደሚያግዝም ገልጸዋል፡፡ ልምድ ለመለዋወጥ፣ ሃብትና ንብረትን በጋራ ለመጠቀም፣ ሃሳብ ለማመንጨት በጋራ መንቀሳቀሱ የተሻለ መሆኑን ጠቁመው በመንግሥት፣ በህዝብና በለጋሽ ድርጅቶች ዘንድ ድምጽን ለማስተጋባት እንደሚረዳም አክለዋል፡፡ መብቶችን ለማስከበርም የተባበረ ጉልበት እንዲኖር እንደሚያደርግ አመልክ ተዋል፡፡ እንደእርሳቸው ማብራሪያ፤ ጥምረቱ
ለሲቪል ማህበረሰብ ድርጅቶች
ኤጀንሲ አስፈላጊ መስፈርት
የማሟላት ሂደት ላይ
ይገኛል፡፡ የአሰልጣኝ ብዛት፣
ገንዘብና ሌሎች አስፈላጊ
ግብአቶችን ለምርጫ ቦርድ
አቅርቧል፡፡ በአገር ውስጥ
ብቻ ሳይሆን በዓለም
አቀፍ ደረጃ እውቅና
እንዲያገኝ ለማድረግም ዝግጅት
ተደርጓል፡፡  የጥምረቱ የቦርድ አባልና የሪፍት ቫሊ ችልድረን ኤንድ ውመን ዴቨሎፕመንት ድርጅት ሥራ አስኪያጅ አቶ ብርሀኑ ገለቶ እንዳሉትም፤ የጥምረቱ ወቅታዊ ትኩረት የምርጫ ሥራ ነው፡፡ በቀጣይነት በሰብዓዊ መብት አያያዝና በዴሞክራሲ ስርዓት ግንባታ ያሉ መልካም ተግብራት የልምድ ልውውጥ እንዲደረግብቸው በትኩረት ይሰራል፡፡ ድርጅታቸው የጥምረቱ አባል መሆኑ ከልማት ስራዎች በተጓዳኝ የሰብዓዊ መብትና የዴሞክራሲ ስርዓት ግንባታን አቀናጅቶ ለማስተግበር እንደሚያግዘው ተናግረዋል፡፡ የጥምረቱ ምክትል ሰብሳቢና የአፍሪካ ቀንድ የሰብዓዊ መብቶች ሊግ ዳይሬክተር አቶ ጋሮማ በቀለ፤ ለየብቻ ከመስራት ይልቅ በጋራ መስራት እንደሚጠቅም ጠቁመው፤ በተለይም ይካሄዳል ተብሎ የሚጠበቀውን አገር አቀፍ ምርጫ ስኬታማ ለማድረግ የጎላ ፋይዳ እንዳለው ተናግረዋል፡፡ መራጮች መብታቸውንና ግዴታቸውን እንዲገነዘቡ ለማድ ረግና ለማስተባበር የምርጫ አስፈጻሚዎችን በማሰልጠንም ጥምረቱ እንደሚሰራ አቶ ጋሮማ ጠቁመው፤ 12 አባል ድርጅቶቹ ስለ ሰብዓዊ መብትና ስለዴሞክራሲ ስርዓት ግንባታ በአላማቸው አካትተው እየሰሩ የሚገኙ መሆናቸውንም አብራርተዋል፡፡ በአገር ውስጥ የዴሞክራሲና የሰብዓዊ መብት ጥያቄዎች ለረጅም ዓመታት ጎልተው የወጡ ግን ያልተመለሱ መሆናቸውን አስታውሰው፤ ሕዝቡን በማስተማር መብትና ግዴታቸውን እንዲገነዘቡ ለማድረግ ጥምረቱ በአባሎቹ አማካኝነት ግንዛቤ የማሳደግ ቀጣይ ትኩረቱ እንደሚሆንም አክለዋል፡፡  አዲስ ዘመን የካቲት 25/2012ዘላለም ግዛው